CELEX: 32017R0997
Language: fi
Date: 2017-06-08 00:00:00
Title: Neuvoston asetus (EU) 2017/997, annettu 8 päivänä kesäkuuta 2017, Euroopan parlamentin ja neuvoston direktiivin 2008/98/EY liitteen III muuttamisesta vaarallisuusominaisuuden HP 14 ”ympäristölle vaarallinen” osalta (ETA:n kannalta merkityksellinen teksti. )

14.6.2017   
               
               
                  FI
               
               
                  Euroopan unionin virallinen lehti
               
               
                  L 150/1
               
            NEUVOSTON ASETUS (EU) 2017/997,
      annettu 8 päivänä kesäkuuta 2017,
      Euroopan parlamentin ja neuvoston direktiivin 2008/98/EY liitteen III muuttamisesta vaarallisuusominaisuuden HP 14 ”ympäristölle vaarallinen” osalta
      (ETA:n kannalta merkityksellinen teksti)
      EUROOPAN UNIONIN NEUVOSTO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon jätteistä ja tiettyjen direktiivien kumoamisesta 19 päivänä marraskuuta 2008 annetun Euroopan parlamentin ja neuvoston direktiivin 2008/98/EY (1) ja erityisesti sen 38 artiklan 2 kohdan,
      ottaa huomioon Euroopan komission ehdotuksen,
      sekä katsoo seuraavaa:
      
                  (1)
               
               
                  Direktiivin 2008/98/EY liitteessä III luetellaan ominaisuudet, jotka tekevät jätteistä vaarallisia.
               
            
                  (2)
               
               
                  Direktiivissä 2008/98/EY todetaan, että jätteen luokittelun vaaralliseksi jätteeksi olisi perustuttava muun muassa unionin kemikaalilainsäädäntöön erityisesti seosten vaarallisiksi luokittelun osalta, mukaan lukien sitä varten käytettävät pitoisuuksien raja-arvot. Komission päätöksessä 2000/532/EY (2) on vahvistettu jäteluettelo, jotta edistetään jätteiden yhdenmukaistettua luokittelua ja varmistetaan jätteiden vaarallisten ominaisuuksien yhdenmukaistettu määrittely unionissa.
               
            
                  (3)
               
               
                  Direktiivin 2008/98/EY liitteessä III säädetään, että vaarallisuusominaisuus HP 14 ”ympäristölle vaarallinen” on määriteltävä neuvoston direktiivin 67/548/ETY (3) liitteen VI perusteiden mukaisesti.
               
            
                  (4)
               
               
                  Direktiivi 67/548/ETY on kumottu 1 päivästä kesäkuuta 2015 ja korvattu Euroopan parlamentin ja neuvoston asetuksella (EY) N:o 1272/2008 (4). Kyseistä direktiiviä voidaan kuitenkin soveltaa edelleen joihinkin seoksiin 1 päivään kesäkuuta 2017 asti, jos ne on luokiteltu, merkitty ja pakattu Euroopan parlamentin ja neuvoston direktiivin 1999/45/EY (5) mukaisesti ja saatettu markkinoille jo ennen 1 päivää kesäkuuta 2015.
               
            
                  (5)
               
               
                  Direktiivin 2008/98/EY liite III on korvattu komission asetuksella (EU) N:o 1357/2014 (6), jotta voidaan tarvittaessa yhdenmukaistaa vaarallisten ominaisuuksien määritelmät asetuksen (EY) N:o 1272/2008 kanssa ja korvata viittaukset direktiiviin 67/548/ETY viittauksilla asetukseen (EY) N:o 1272/2008.
               
            
                  (6)
               
               
                  Vaarallisuusominaisuuden HP 14 ”ympäristölle vaarallinen” määritelmää ei muutettu asetuksella (EU) N:o 1357/2014, koska ylimääräinen tutkimus oli tarpeen, jotta voidaan varmistaa niiden tietojen kattavuus ja edustavuus, jotka koskevat vaikutusta, joka voi aiheutua vaarallisuusominaisuuden HP 14 ”ympäristölle vaarallinen” arvioinnin yhdenmukaistamisesta asetuksessa (EY) N:o 1272/2008 säädettyjen perusteiden kanssa. Koska tämä tutkimus on saatettu loppuun, on aiheellista ottaa huomioon sen suositukset direktiivin 2008/98/EY liitteessä III säädetyn jätteen vaarallisuusominaisuuden HP 14 ”ympäristölle vaarallinen” arvioinnissa sekä yhdenmukaistaa kyseinen arviointi mahdollisuuksien mukaan asetuksessa (EY) N:o 1272/2008 säädettyjen kemikaalien ekotoksisuuden arviointiperusteiden kanssa. Kun määritetään jätteiden vaaraluokitusta vaarallisuusominaisuuden HP 14 ”ympäristölle vaarallinen” mukaan laskukaavoja käyttäen, olisi sovellettava yleisiä raja-arvoja, sellaisina kuin ne on määritelty asetuksessa (EY) N:o 1272/2008.
               
            
                  (7)
               
               
                  Asetuksen (EY) N:o 1272/2008 liite VI sisältää yhdenmukaistetut kertoimet, jotka on annettu muutamille vesiympäristölle välittömästi vaarallisiksi kategoriaan 1 tai vesiympäristölle kroonisesti vaarallisiksi kategoriaan 1 luokitelluille aineille ja joita käytetään kyseisiä aineita sisältävän seoksen luokituksen päättelyyn. Kertoimien määrittämisessä tapahtuneen kehityksen perusteella komissio voi tarkistaa direktiivin 2008/98/EY 38 artiklan 2 kohdan mukaisesti aineiden arvioinnissa käytettävää laskentamenetelmää vaarallisuusominaisuuden HP 14 ”ympäristölle vaarallinen” osalta, jotta kertoimet voitaisiin mahdollisesti sisällyttää kyseiseen menetelmään.
               
            
                  (8)
               
               
                  Kun tehdään testi jätteen arvioimiseksi vaarallisuusominaisuuden HP 14 ”ympäristölle vaarallinen” mukaan, on aiheellista soveltaa komission asetuksessa (EY) N:o 440/2008 (7) vahvistettuja asianmukaisia menetelmiä tai muita kansainvälisesti tunnustettuja testimenetelmiä ja ohjeita. Päätöksessä 2000/532/EY säädetään, että jos jätteen vaarallinen ominaisuus on arvioitu testillä ja käyttämällä direktiivin 2008/98/EY liitteessä III ilmoitettuja vaarallisten aineiden pitoisuuksia, testin tulokset jäävät voimaan. Lisäksi olisi otettava huomioon asetuksen (EY) N:o 1272/2008 12 artikla ja erityisesti 12 artiklan b alakohta ja menetelmät sen soveltamiseksi. On aiheellista, että komissio edistää aineiden arvioimiseen tarkoitettuja testimenetelmiä koskevien parhaiden käytäntöjen vaihtoa vaarallisuusominaisuuden HP 14 ”ympäristölle vaarallinen” osalta niiden mahdolliseksi yhdenmukaistamiseksi.
               
            
                  (9)
               
               
                  On aiheellista antaa yrityksille ja toimivaltaisille viranomaisille riittävästi aikaa sopeutua uusiin vaatimuksiin.
               
            
                  (10)
               
               
                  Direktiivin 2008/98/EY 39 artiklassa tarkoitettu komitea ei antanut lausuntoa tässä asetuksessa säädettävistä toimenpiteistä. Sen vuoksi neuvoston olisi hyväksyttävä toimenpiteet neuvoston päätöksen 1999/468/EY (8) 5 a artiklan 4 kohdan mukaisesti,
               
            ON HYVÄKSYNYT TÄMÄN ASETUKSEN:
      1 artikla
      Muutetaan direktiivin 2008/98/EY liite III tämän asetuksen liitteen mukaisesti.
      2 artikla
      Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
      Sitä sovelletaan 5 päivästä heinäkuuta 2018.
      
         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Luxemburgissa 8 päivänä kesäkuuta 2017.
         
            
               Neuvoston puolesta
            
            
               Puheenjohtaja
            
            K. SIMSON
         
      
      
         (1)  EUVL L 312, 22.11.2008, s. 3.
      
         (2)  Komission päätös 2000/532/EY, tehty 3 päivänä toukokuuta 2000, jätteistä annetun neuvoston direktiivin 75/442/ETY 1 artiklan a alakohdan mukaisen jäteluettelon laatimisesta tehdyn komission päätöksen 94/3/EY ja vaarallisista jätteistä annetun neuvoston direktiivin 91/689/ETY 1 artiklan 4 kohdan mukaisen vaarallisten jätteiden luettelon laatimisesta tehdyn neuvoston päätöksen 94/904/EY korvaamisesta (EYVL L 226, 6.9.2000, s. 3).
      
         (3)  Neuvoston direktiivi 67/548/ETY, annettu 27 päivänä kesäkuuta 1967, vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä (EYVL 196, 16.8.1967, s. 1).
      
         (4)  Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).
      
         (5)  Euroopan parlamentin ja neuvoston direktiivi 1999/45/ETY, annettu 31 päivänä toukokuuta 1999, vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä (EYVL L 200, 30.7.1999, s. 1).
      
         (6)  Komission asetus (EU) N:o 1357/2014, annettu 18 päivänä joulukuuta 2014, jätteistä ja tiettyjen direktiivien kumoamisesta annetun Euroopan parlamentin ja neuvoston direktiivin 2008/98/EY liitteen III korvaamisesta (EUVL L 365, 19.12.2014, s. 89).
      
         (7)  Komission asetus (EY) N:o 440/2008, annettu 30 päivänä toukokuuta 2008, testimenetelmien vahvistamisesta kemikaalien rekisteröinnistä, arvioinnista, lupamenettelyistä ja rajoituksista (REACH) annetun Euroopan parlamentin ja neuvoston asetuksen (EY) N:o 1907/2006 nojalla (EUVL L 142, 31.5.2008, s. 1).
      
         (8)  Neuvoston päätös 1999/468/EY, tehty 28 päivänä kesäkuuta 1999, menettelystä komissiolle siirrettyä täytäntöönpanovaltaa käytettäessä (EYVL L 184, 17.7.1999, s. 23).
      
         LIITE
         Muutetaan direktiivin 2008/98/EY liite III seuraavasti:
         
                     1)
                  
                  
                     Korvataan ominaisuutta HP 14 ”Ympäristölle vaarallinen” koskeva kohta seuraavasti:
                     
                        ”HP 14 ”Ympäristölle vaarallinen”: jätteet, jotka aiheuttavat tai voivat aiheuttaa välittömästi tai myöhemmin vaaraa yhdelle tai useammalle ympäristön osa-alueelle.
                     Jätteet, jotka täyttävät minkä tahansa seuraavista edellytyksistä, on luokiteltava vaarallisiksi ominaisuuden HP 14 mukaan:
                     
                                 —
                              
                              
                                 Jätteet, jotka sisältävät ainetta, joka on luokiteltu otsonikerrosta heikentäväksi ja jolle on annettu Euroopan parlamentin ja neuvoston asetuksen (EY) N:o 1272/2008 (*1) mukaisesti vaaralausekekoodi H420, ja tällaisen aineen pitoisuus on yhtä suuri tai suurempi kuin 0,1 prosentin pitoisuusraja.
                                 [c(H420) ≥ 0,1 %]
                              
                           
                                 —
                              
                              
                                 Jätteet, jotka sisältävät yhtä tai useampaa ainetta, jo(t)ka on luokiteltu välittömästi myrkylliseksi vesieliöille ja jo(i)lle on annettu asetuksen (EY) N:o 1272/2008 mukaisesti vaaralausekekoodi H400, ja tällaisten aineiden pitoisuuksien summa on yhtä suuri tai suurempi kuin 25 prosentin pitoisuusraja. Tällaisiin aineisiin sovelletaan 0,1 prosentin raja-arvoa.
                                 [Σ c (H400) ≥ 25 %]
                              
                           
                                 —
                              
                              
                                 Jätteet, jotka sisältävät yhtä tai useampaa ainetta, jo(t)ka on luokiteltu kroonisesti myrkylliseksi vesieliöille kategoriaan 1, 2 tai 3 ja jo(i)lle on annettu asetuksen (EY) N:o 1272/2008 mukaisesti vaaralausekekoodi(t) H410, H411 tai H412, ja vesieliöille kroonisesti myrkylliseksi luokiteltujen kategorian 1 (H410) kaikkien aineiden pitoisuuksien summa, kerrottuna sadalla ja lisättynä vesieliöille kroonisesti myrkylliseksi luokiteltujen kategorian 2 (H411) kaikkien aineiden pitoisuuksien summaan kerrottuna kymmenellä ja lisättynä vesieliöille kroonisesti myrkylliseksi luokiteltujen kategorian 3 (H412) kaikkien aineiden pitoisuuksien summaan, on yhtä suuri tai suurempi kuin 25 prosentin pitoisuusraja. Vaaralausekkeeseen H410 luokiteltuihin aineisiin sovelletaan 0,1 prosentin raja-arvoa ja vaaralausekkeeseen H411 tai H412 luokiteltuihin aineisiin sovelletaan 1 prosentin raja-arvoa.
                                 [100 × Σc (H410) + 10 × Σc (H411) + Σc (H412) ≥ 25 %]
                              
                           
                                 —
                              
                              
                                 Jätteet, jotka sisältävät yhtä tai useampaa ainetta, jo(t)ka on luokiteltu kroonisesti myrkylliseksi vesieliöille kategoriaan 1, 2, 3 tai 4 ja jo(i)lle on annettu asetuksen (EY) N:o 1272/2008 mukaisesti vaaralausekekoodi(t) H410, H411, H412 tai H413, ja kaikkien kroonisesti vesieliöille myrkylliseksi luokiteltujen aineiden pitoisuuksien summa on yhtä suuri tai suurempi kuin 25 prosentin pitoisuusraja. Vaaralausekkeeseen H410 luokiteltuihin aineisiin sovelletaan 0,1 prosentin raja-arvoa ja vaaralausekkeeseen H411, H412 tai H413 luokiteltuihin aineisiin sovelletaan 1 prosentin raja-arvoa.
                                 [Σ c H410 + Σ c H411 + Σ c H412 + Σ c H413 ≥ 25 %]
                              
                           Jossa: Σ = summa ja c = aineiden pitoisuudet.
                     
                        (*1)  Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).”"
						
                  
               
                     2)
                  
                  
                     Poistetaan ominaisuutta HP 15 koskevan kohdan alla oleva huomautus.